Դեպի Եվրատեսիլ

«Դեպի Եվրատեսիլ», հայկական երաժշտական ժամանցային շոու, որը ստեղծվել է Հայաստանի հանրային հեռուստաընկերության կողմից։ Այս հեռուստաշուի արդյունքում ընտրվել են 2017, 2018 և 2020 թվականների Եվրատեսիլ երգի մրցույթներում Հայաստանը ներկայացնող մասնակիցները։
2016 թվականի դեկտեմբերի 24-ին ավարտվել է առաջին եթերաշրջանը, որի արդյունքում որպես Եվրատեսիլ մրցույթում Հայաստանի ներկայացուցիչ է ընտրվել Արծվիկը։ Երկրորդ եթերաշրջանը տեղի է ունեցել 2018 թվականին, և ժյուրին ընտրել է Սևակ Խանաղյանին՝ նրա «Քամի» երգով։ Սակայն 2019 թվականին շոուն չի հետաձգվել երրորդ եթերաշրջանով, և Եվրատեսիլի ներկայացուցիչն ընտրվել է ներքին կարգով։ 2019 թվականի նոյեմբերին հեռուստաընկերությունը հայտարարել է, որ «Դեպի Եվրատեսիլ» հեռուստաշոուն պաշտոնապես վերադառնալու է 2020 թվականին։


== Ամփոփում ==


=== Եթերաշրջան 1 (2016-17) ===

«Դեպի Եվրատեսիլ» շոուի առաջին եթերաշրջանի մասին հայտարարվել է 2016 թվականի հուլիսին։ Ավելի ուշ հաստատվել է, որ Հայաստանը Եվրատեսիլ երգի մրցույթներում նախկինում ներկայացրած երաժիշտներ Եսայի Ալթունյանը, Ինգա և Անուշ Արշակյանները, Արամ MP3-ն և Իվետա Մուկուչյանը լինելու են շոուի ժյուրիները։ Նրանցից յուրաքանչյուրը պետք է տարբեր մասնակիցներից սեփական թիմ ստեղծի և նրանց հետ միասին հաղթի շոուն, ինչպես The Voice-ում։ Տարբեր երաժիշտներ լսումների են մասնակցել 2016 թվականի հոկտեմբերի 22-ից մինչև նոյեմբերի 12-ը, որոնց ընթացքում հաջող ելույթներ ունեցած մասնակիցները համալրել են ժյուրիների թիմերը և պայքարել են իրար դեմ նոյեմբերի 13-ից դեկտեմբերի 3-ը՝ կիսաեզրափակիչ փուլ անցնելու համար։ Կիսաեզրափակիչ փուլն անցկացվել է դեկտեմբերի 10-ին և մեկ շաբաթ անց՝ 17-ին։ Եզրափակիչ փուլը կայացել է դեկտեմբերի 24-ին, որտեղ Արծվիկը հաղթող է ճանաչվել։ Եզրափակիչների և կիսաեզրափակիչների հաղթողներն ընտրվել են ժյուրիի և հանդիսատեսների քվերկության արդյունքում։ «Fly with Me» երգն ընտրվել է Հ1-ի կողմից ամիսներ հետո։


=== Եթերաշրջան 2 (2018) ===

«Դեպի Եվրատեսիլ» հեռուստաշոուի երկրորդ եթերաշրջանի մասին հայտարարվել է 2017 թվականի հոկտեմբերին։ Ի տարբերություն նախորդ եթերաշրջանի՝ արտիստներն այս անգամ հանդես են եկել իրենց սեփական երգերով։ Այն եթեր է հեռարձակվել 2018 թվականի փետրվարին։ 2017 թվականի դեկտեմբերի 27-ին հայտարարվել են եզրափակիչ փուլ հասած 20 մասնակիցները։


=== Եթերաշրջան 3 (2020) ===

2019 թվականի նոյեմբերին հաստատվել է, որ մրցույթը վերադառնալու է 2020 թվականին՝ 2019 թվականին չկայանալուց հետո։ Ինչպես և 2018 թվականին, մրցույթի արդյունքում ընտրվել է և՛ Հայաստանի ներկայացուցչը, և՛ երգը, որով նա ելույթ է ունենալու։ Մրցույթը կազմված է եղել միայն մեկ շոուից, որը տեղի է ունեցել 2020 թվականի փետրվարի 12-ին։
«Դեպի Եվրատեսիլ 2020» նախագծի հաղթողը որոշվել է միջազգային պրոֆեսիոնալ ժյուրիի (ձայների 33.3%), Հանրային հեռուստաընկերության ժյուրիի (ձայների 33.3%) և հեռուստադիտողների ՍՄՍ քվեարկության (ձայների 33.3%) արդյունքում։ Միջազգային ժյուրիի կազմում են եղել Եվրատեսիլ երգի մրցույթում Բելառուսի պատվիրակության ղեկավար և Մանկական Եվրատեսիլ 2018 երգի մրցույթի գլխավոր պրոդյուսեր Օլգա Սալամախան, Եվրատեսիլ 2019 երգի մրցույթի պրոդյուսեր Թալի Էշկոլին, Վրաստանի պատվիրակության ղեկավար Նաթիա Մշվենիերադձեն, ռեժիսոր և ստեղծագործական պրոդյուսեր Գորդոն Բոնելոն, Ռուսաստանի պատվիրակության ղեկավար և Մանկական Եվրատեսիլ երգի մրցույթի ղեկավար խորհրդի նախագահ Եկատերինա Օրլովան։
2020 թվականի մարտի 18-ին Եվրոպական հեռարձակողների միությունը պաշտոնապես չեղարկել է Եվրատեսիլ 2020 երգի մրցույթը COVID-19 համավարակի պատճառով, ինչը դարձել է մրցույթի չեղարկման առաջին դեպքն իր ամբողջ պատմության ընթացքում։


== Դեպի Մանկական Եվրատեսիլ ==
2018 թվականի փետրվարի 26-ին ՀՀՀ-ը հայտարարել է «Դեպի Մանկական Եվրատեսիլ» շոուի մասին։ Դրա արդյունքում ընտրվել է Մանկական Եվրատեսիլ 2018 երգի մրցույթում Հայաստանի ներկայացուցիչը։ Շոուի հաղթող է ճանաչվել L.E.V.O.N-ը՝ նույնանուն երգով, որը 9-րդ հորիզոնականն է զբաղեցրել Մինսկում կայացած Մանկական Եվրատեսիլ մրցույթում։ Դա եղել է Հայաստանի ամենավատ արդյունքը մրցույթի պատմության մեջ։
2019 թվականին ևս մեկ անգամ շոուի արդյունքով ընտրվել է Հայաստանի ներկայացուցիչը։ Այս անգամ հաղթել է Կարինա Իգնատյանը՝ «Colours of Your Dream» երգով։ Նա նույնպես զբաղեցրել է 9-րդ հորիզոնականը՝ հավաքելով 115 միավոր Մանկական Եվրատեսիլ 2019 երգի մրցույթում։


=== Եթերաշրջան 1 (2018) ===
Առաջին եթերաշրջանը կազմված է եղել երկու կիսաեզրափակիչներից, որոնք տեղի են ունեցել 2018 թվականի սեպտեմբերի 9-ին և 16-ին, և եզրափակչից, որը տեղի է ունեցել սեպտեմբերի 22-ին։ Հանդես են եկել 23 արտիստներ, որոնցից տասն անցել են եզրափակիչ փուլ։


=== Եթերաշրջան 2 (2019) ===
Երկրորդ եթերաշրջանը ներառել է միայն մեկ շոու, որը եթեր է հեռարձակվել սեպտեմբերի 15-ին։ Եզրափակիչ փուլ անցած 10 մասնակիցներն ընտրվել են սեպտեմբերի 3-ին՝ իրենց երգերի հետ միասին։ Միջազգային պրոֆեսիոնալ ժյուրիի, երեխաների միջազգային ժյուրիի և հեռուստադիտողների քվեարկության արդյունքում Կարինա Իգնատյանը 138 միավոր է վաստակել՝ դառնալով հեռուստաշոուի հաղթողը։


== Հաղթողներ ==


=== Դեպի Եվրատեսիլ ===


=== Դեպի Մանկական Եվրատեսիլ ===


== Ծանոթագրություններ ==


== Արտաքին հղումներ ==
Պաշտոնական կայք